Tirsdag denne uken møter UEFA flere representanter fra europeiske klubber og ligaer. Et av temaene er en stor omlegging av Champions League.

Det er Wall Street Journal og Associated Press som som melder dette.

Dramatikk i Miami

Forrige uke vedtok FIFAs styre å gå videre med planer om et nytt klubb-VM fra 2021. Turneringen skal bestå av 24 lag og turneringen foregår i tidsrommet juni og juli og skal erstatte prøve-VM (Confederations Cup).

I det nye konseptet står det at Europa skal stille med åtte lag til tross for at UEFA-delegatene i FIFA-styret stemte mot hele forslaget. De vil ikke engang diskutere et nytt klubb-VM-konsept før tidligst i 2024. Det er i hvert fall det de sier nå.

Hovedargumentet til UEFA og Det europeiske klubbforeningen (ECA) er at kampbelastningen for spillere i Europa blir for stor og at det går utover inntektene til Champions League.

Alliansen slår sprekker

Selv om UEFA og de 232 klubbene som er organisert i ECA sto samlet under FIFA-møtet i Miami har Idrettspolitikk.no kilder i FIFA som sier at flere europeiske klubber godt kan tenke seg å delta i et nytt klubb-VM, hvis inntektsgrunnlaget er godt nok.

Nå kan det tyde på at mange av de samme klubbene også kan tenke seg å se på endringer av Champions League.

Dramatiske endringer

Møtet som finner sted i UEFAs hovedkvarter i Nyon denne uken, er et forberedelsesmøte for styremøtet som UEFA skal ha i mai. På agendaen i mai er nye klubbturneringskonsepter etter 2024.

To av forslagene er at Champions League skal bli en mer lukket turnering, med opprykk og nedrykk, og ikke som i dag med kvalifisering gjennom nasjonale ligaer.

Det foreslås også å legge Champions League-kamper til helgene.

Upopulært i England

De som står bak forslaget er sannsynligvis klubber utenfor England, som ser at de i dag tjener mindre penger ved deltagelse i Champions League, enn de dårligste lagene i Premier League. Derfor er også de fleste Premier League-lagene mot en slik endring av Champions League.

UEFA har allerede etablert en ny europacup for lag som i dag ikke er kvalifisert til Champions League og Europa League. Den nye europacupen starter i 2021. Det ble vedtatt i desember i fjor og den nye turneringen har fått navnet UEL2.

Med UEL2 begynner uken å bli fylt opp av kamper og derfor er et av alternativene å flytte Champions League til helgen, ikke minst fordi inntektene for tv-rettigheter til Asia og Latin-Amerika er størst i helgene.

Store konsekvenser for norsk fotball

Tidligere har det vært spekulert i om de rikeste klubbene i Europa ville bryte ut av Champions League og lage en lukket turnering for en utvalgt gruppe lag. Et nytt Champions League-konsept kan bilegge dette forslaget for godt.

Blir det vedtatt vil det få store konsekvenser for norsk fotball, som stort sett spiller kamper i helgene og som vil få enda større problemer med å kvalifisere seg til Europas gjeveste fotballturnering.

Da UEFA-president Aleksander Ceferin ble valgt til president i 2016 tok han umiddelbart grep for å dempe presset fra de rikeste klubbene og ligaene i Europa. Da ga han garantier om fire plasser til Spania, Tyskland, England og Italia.

Nå kan det hende han må gi flere garantier til den samme gruppen av land. Gjør han det kan det hende vi må se norsk fotball på ukedagene og sitte foran tv-en å se de beste europeiske lagene spille i helgene.

LES OGSÅ: Europeiske storklubber boikotter nytt klubb-VM i 2021

LES OGSÅ: FIFAs ville plan for å utvide fotball-VM i 2022

LES OGSÅ: Hemmelig FIFA-rapport: Utsetter planene om en global Nations League

Likte du artikkelen? Gi et frivillig bidrag til Idrettspolitikk.no på Vipps til 95754675.

Ta kontakt hvis du ønsker å bruke innhold fra bloggen eller har tips: aselliaas@gmail.com.

Følg Idrettspolitikk.no på Facebook: https://www.facebook.com/idrettspolitikk/

Del dette: Tweet





WhatsApp

Mer





Lik dette: Lik Laster...